गौरतलब है कि प्रधानमंत्री नरेन्द्र मोदी ने इस चरण पादुका योजना की शुरुआत छत्तीसगढ़ के बीजापुर में इस साल 14 अप्रैल को एक आदिवासी महिला को अपने हाथों से मंच पर चप्पल पहनाकर की थी। इस योजना के तहत देश में तेंदूपत्ता बीनने वालों को चप्पलें एवं जूते दिए जाने हैं, जिससे वह जंगलों में आसानी से चल सकें। इसी के तहत मध्यप्रदेश में 19 अप्रैल से चरण-पादुकाएं दी जा रही हैं। मध्य प्रदेश कांग्रेस अध्यक्ष कमलनाथ ने जूतों के इनर सोल में केंद्रीय चर्म अनुसंधान संस्थान, चेन्नई की जाँच में गंभीर बीमारी कैंसर की संभावना वाले ख़तरनाक रसायन एजो डाइ के मिलने की पुष्टि पर मुख्यमंत्री से जवाब माँगा है। उन्होंने एक विज्ञप्ति में मांग की, शिवराज सरकार आदिवासियों को कैंसर के ख़तरे से बचाने के लिय शीघ्र ही अब तक बांटे गए सारे जूते-चप्पलों को वापस बुलवाएं और सारे मामले की उच्चस्तरीय जांच कराएं।